ระเบียบกรุงเทพมหานคร
ระเบียบกรุงเทพมหานคร
ว่าด้วยการเบิกจ่ายเงินสวัสดิการเกี่ยวกับการศึกษาของบุตร
ของพนักงานและลูกจ้างของการพาณิชย์ของกรุงเทพมหานคร
พ.ศ.
๒๕๓๘
 

อาศัยอำนาจตามความในข้อ ๑๘
แห่งข้อบัญญัติกรุงเทพมหานคร เรื่องสำนักงานปุ๋ย พ.ศ. ๒๕๓๑ ข้อ ๑๗
แห่งข้อบัญญัติกรุงเทพมหานคร เรื่อง สถานธนานุบาลกรุงเทพมหานคร พ.ศ. ๒๕๓๔ และข้อ
๑๗ แห่งข้อบัญญัติกรุงเทพมหานคร เรื่อง สำนักงานตลาด พ.ศ. ๒๕๓๔ ผู้ว่าราชการกรุงเทพมหานคร
จึงกำหนดระเบียบว่าด้วยการเบิกจ่ายเงินสวัสดิการเกี่ยวกับรักษาพยาบาลของพนักงานและลูกจ้างของการพาณิชย์ของกรุงเทพมหานครขึ้นไว้
ดังต่อไปนี้

ข้อ ๑
ระเบียบนี้เรียกว่า ระเบียบกรุงเทพมหานครว่าด้วยการเบิกจ่ายเงินสวัสดิการเกี่ยวกับรักษาพยาบาลของพนักงานและลูกจ้างของการพาณิชย์ของกรุงเทพมหานคร
พ.ศ. ๒๕๓๘

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ยกเลิกความในหมวด ๗
แห่งระเบียบกรุงเทพมหานครว่าด้วยการบริหารงานบุคคลของสำนักงานตลาด กรุงเทพมหานคร พ.ศ.
๒๕๓๗ และหมวด ๑๐ แห่งระเบียบกรุงเทพมหานครว่าด้วยการบริหารงานสำนักงานปุ๋ย
กรุงเทพมหานคร พ.ศ. ๒๕๒๖
บรรดาระเบียบ ข้อบังคับ หรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔
ให้ปลัดกรุงเทพมหานครรักษาการตามระเบียบนี้

หมวด
๑
ข้อความทั่วไป
 

ข้อ ๕
ในระเบียบนี้
การพาณิชย์ของกรุงเทพมหานคร (ยกเลิก) [๒]
หน่วยงาน [๓]
หมายความว่า ส่วนการบริหารของการพาณิชย์ของกรุงเทพมหานครแต่ละแห่งตั้งแต่ระดับฝ่าย
หรือกองขึ้นไป และให้รวมถึงสถานธนานุบาลและตลาดด้วย

พนักงาน หมายความว่า
พนักงานและลูกจ้างประจำของการพาณิชย์ของกรุงเทพมหานคร
ลูกจ้างชั่วคราว
หมายความว่า ลูกจ้างรายเดือนและรายวันของการพาณิชย์ของกรุงเทพมหานคร
ที่จ้างไว้ปฏิบัติงานที่มีลักษณะชั่วคราวโดยมีกำหนดเวลาการจ้าง
ค่ารักษาพยาบาล
หมายความว่า เงินที่สถานพยาบาลเรียกเก็บในการรักษาพยาบาลดังนี้
(๑) ค่ายา
ค่าเลือดและส่วนประกอบของเลือดหรือสารทดแทนค่าน้ำยาหรืออาหารทางเส้นเลือด
ค่าออกซิเจน และอื่น ๆ ทำนองเดียวกันที่ใช้ในการบำบัดรักษาโรค
(๒) ค่าอวัยวะเทียมและอุปกรณ์ในการบำบัดรักษาโรค
รวมทั้งค่าซ่อมแซม 
(๓) ค่าบริการทางการแพทย์ ค่าตรวจ
ค่าวิเคราะห์โรค แต่ไม่รวมถึงค่าจ้างผู้พยาบาลพิเศษ ค่าธรรมเนียมพิเศษ
และค่าบริการอื่นทำนองเดียวกันที่มีลักษณะเป็นเงินตอบแทนพิเศษ
(๔)
ค่าห้องและค่าอาหารตลอดเวลาที่เข้ารับการรักษาพยาบาล
(๕) ค่าตรวจสุขภาพประจำปี
การรักษาพยาบาล
หมายความรวมถึง การตรวจสุขภาพประจำปี เพื่อประโยชน์ของการสาธารณสุข
สถานพยาบาล
หมายความว่า สถานพยาบาลของทางราชการและสถานพยาบาลของเอกชน
สถานพยาบาลของทางราชการ
หมายความว่า
สถานพยาบาลหรือโรงพยาบาลของราชการตามกฎหมายว่าด้วยระเบียบบริหารราชการแผ่นดิน
และให้หมายความรวมถึงสถานพยาบาลหรือโรงพยาบาลของกรุงเทพมหานคร รัฐวิสาหกิจตามกฎหมายว่าด้วยวิธีการงบประมาณ
สภากาชาดไทย คุรุสภา สมาคม ปราบวัณโรค กรมวิทยาศาสตร์การแพทย์
องค์การสงเคราะห์ทหารผ่านศึก
และสถานพยาบาลหรือโรงพยาบาลอื่นที่กระทรวงการคลังกำหนด
สถานพยาบาลของเอกชน
หมายความว่า สถานพยาบาลของเอกชนที่มีเตียงรับผู้ป่วยไว้ค้างคืนเกินยี่สิบห้าเตียง
ซึ่งได้รับอนุญาตให้ตั้งหรือดำเนินการตามกฎหมายว่าด้วยสถานพยาบาล
บุคคลในครอบครัว
หมายความว่า
(๑) บุตรชอบด้วยกฎหมายซึ่งยังไม่บรรลุนิติภาวะ
หรือบรรลุนิติภาวะแล้ว แต่เป็นคนไร้ความสามารถหรือเสมือนไร้ความสามารถ
ซึ่งอยู่ในความอุปการะเลี้ยงดูของบิดาหรือมารดาซึ่งเป็นผู้มีสิทธิได้รับเงินสวัสดิการเกี่ยวกับการรักษาพยาบาล
แต่ทั้งนี้ไม่รวมถึงบุตรบุญธรรมซึ่งได้ยกให้เป็นบุตรบุญธรรมของบุคคลอื่นแล้ว
(๒)
คู่สมรสของผู้มีสิทธิได้รับเงินสวัสดิการเกี่ยวกับการรักษาพยาบาล
(๓)
บิดาหรือมารดาของผู้มีสิทธิได้รับเงินสวัสดิการเกี่ยวกับการรักษาพยาบาล

หมวด
๒
การเบิกจ่ายเงินสวัสดิการเกี่ยวกับการรักษาพยาบาล
 

ข้อ ๖
การจ่ายเงินตามงบประมาณรายจ่ายเป็นค่ารักษาพยาบาลตามระเบียบนี้
ให้เป็นไปตามหลักเกณฑ์และอัตราการจ่ายตามระเบียบนี้
สำหรับวิธีการเบิกจ่ายในส่วนที่มิได้กำหนดไว้ในระเบียบนี้
รวมทั้งแบบพิมพ์การขอรับเงินค่ารักษาพยาบาล
ให้ดำเนินการตามหลักเกณฑ์และวิธีการที่กรุงเทพมหานครถือปฏิบัติโดยอนุโลม

ข้อ ๗
ผู้มีสิทธิได้รับเงินสวัสดิการเกี่ยวกับการรักษาพยาบาลสำหรับตนเองและบุคคลในครอบครัวของตนตามระเบียบนี้
ได้แก่ พนักงาน และลูกจ้างชั่วคราว
ซึ่งรับเงินหรือค่าจ้างจากเงินงบประมาณรายจ่ายของการพาณิชย์ของกรุงเทพมหานคร

ข้อ ๘
ในกรณีผู้มีสิทธิได้รับเงินสวัสดิการเกี่ยวกับการรักษาพยาบาลตามระเบียบนี้หรือบุคคลในครอบครัวของผู้นั้น
มีสิทธิหรือได้รับเงินค่ารักษาพยาบาลจากหน่วยงานอื่นแล้ว
ผู้นั้นไม่มีสิทธิได้รับเงินสวัสดิการเกี่ยวกับการรักษาพยาบาลตามระเบียบนี้ เว้นแต่ค่ารักษาพยาบาลที่ได้รับนั้นต่ำกว่าเงินสวัสดิการเกี่ยวกับการรักษาพยาบาลที่มีสิทธิจะได้รับตามระเบียบนี้
ก็ให้มีสิทธิได้รับเงินสวัสดิการเกี่ยวกับการรักษาพยาบาลเฉพาะส่วนที่ขาดอยู่

ข้อ ๙
ในกรณีผู้มีสิทธิได้รับเงินสวัสดิการเกี่ยวกับการรักษาพยาบาลตามระเบียบนี้
หรือบุคคลในครอบครัวของผู้นั้นได้รับค่าสินไหมทดแทนสำหรับค่ารักษาพยาบาลจากผู้อื่นแล้ว
ผู้นั้นไม่มีสิทธิได้รับเงินสวัสดิการเกี่ยวกับการรักษาพยาบาลตามระเบียบนี้
เว้นแต่ค่าสินไหมทดแทนสำหรับค่ารักษาพยาบาลที่ได้รับนั้นต่ำกว่าเงินสวัสดิการเกี่ยวกับการรักษาพยาบาลที่มีสิทธิจะได้รับตามระเบียบนี้
ก็ให้มีสิทธิได้รับเงินสวัสดิการเกี่ยวกับการรักษาพยาบาลเฉพาะส่วนที่ขาดอยู่
ในกรณีที่ผู้มีสิทธิได้รับเงินสวัสดิการเกี่ยวกับการรักษาพยาบาลได้รับเงินสวัสดิการเกี่ยวกับการรักษาพยาบาลตามระเบียบนี้ไปก่อนแล้ว
ภายหลังได้รับค่าสินไหมทดแทนสำหรับค่ารักษาพยาบาลจากบุคคลอื่นมีจำนวนเท่าหรือเกินกว่าที่ได้รับตามระเบียบนี้ก็ให้นำเงินสวัสดิการเกี่ยวกับการรักษาพยาบาลที่ได้รับไปนั้นส่งคืนแต่ถ้าเงินค่าสินไหมทดแทนที่ได้รับจากบุคคลอื่นต่ำกว่าเงินสวัสดิการเกี่ยวกับการรักษาพยาบาลตามระเบียบนี้
ก็ให้ส่งคืนเท่าจำนวนที่ได้รับจากบุคคลอื่นนั้น
ทั้งนี้ให้เป็นไปตามระเบียบที่กรุงเทพมหานครถือปฏิบัติโดยอนุโลม

ข้อ ๑๐
ให้ผู้มีสิทธิได้รับเงินสวัสดิการเกี่ยวกับการรักษาพยาบาลตามข้อ
๗
มีสิทธิได้รับเงินสวัสดิการเกี่ยวกับการรักษาพยาบาลสำหรับบุตรได้เพียงคนที่หนึ่งถึงคนที่สาม
การนับลำดับบุตรคนที่หนึ่งถึงคนที่สาม
ให้นับเรียงตามลำดับการเกิดก่อนหลังทั้งนี้ไม่ว่าเป็นบุตรที่เกิดจากการสมรสครั้งใด
หรืออยู่ในอำนาจปกครองของตนหรือไม่
ผู้มีสิทธิได้รับเงินสวัสดิการเกี่ยวกับการรักษาพยาบาลผู้ใดมีบุตรเกินสามคนและต่อมาบุตรคนหนึ่งคนใดในจำนวนสามคนตามวรรคหนึ่งนั้นตายลงก่อนที่จะบรรลุนิติภาวะก็ให้ผู้นั้นมีสิทธิได้รับเงินสวัสดิการเกี่ยวกับการรักษาพยาบาลสำหรับบุตรเพิ่มขึ้นอีกเท่าจำนวนบุตรที่ตายนั้น
โดยให้นับบุตรคนที่อยู่ในลำดับถัดไปก่อน
กรณีที่ฝ่ายสามีมีบุตรติดมากับตน
เมื่อมีภรรยาใหม่ซึ่งเป็นพนักงานหรือลูกจ้างชั่วคราวแล้วมีบุตรใหม่
เมื่อฝ่ายสามีใช้สิทธิเบิกเงินสวัสดิการเกี่ยวกับการรักษาพยาบาลสำหรับบุตรจนครบจำนวนที่ระเบียบกำหนดแล้วยังมีบุตรเหลืออยู่อีก
ฝ่ายภรรยาก็มีสิทธิเบิกเงินสวัสดิการเกี่ยวกับการรักษาพยาบาลสำหรับบุตรของตนที่ไม่ซ้ำซ้อนกับทีฝ่ายสามีใช้สิทธิอยู่ได้

ข้อ ๑๑
ผู้มีสิทธิได้รับเงินสวัสดิการเกี่ยวกับการรักษาพยาบาลผู้ใดยังไม่มีบุตรหรือมีบุตรที่มีสิทธิได้รับเงินสวัสดิการเกี่ยวกับการรักษาพยาบาลตามข้อ
๑๐ ยังไม่ถึงสามคน ถ้าต่อมามีบุตรแฝด ซึ่งทำให้มีจำนวนบุตรเกินสามคน
ให้ผู้มีสิทธิได้รับเงินสวัสดิการเกี่ยวกับการรักษาพยาบาลผู้นั้นมีสิทธิได้รับเงินสวัสดิการเกี่ยวกับการรักษาพยาบาลตามข้อ
๑๐ สำหรับบุตรคนที่หนึ่งถึงคนสุดท้าย
แต่บุตรแฝดดังกล่าวจะต้องบุตรซึ่งเกิดจากคู่สมรสหรือเป็นบุตรของตนเองในกรณีที่หญิงเป็นผู้ใช้สิทธิเบิกเงินสวัสดิการเกี่ยวกับการรักษาพยาบาล
ในกรณีที่บุตรคนใดคนหนึ่งของผู้มีสิทธิได้รับเงินสวัสดิการเกี่ยวกับการรักษาพยาลดังกล่าว
ตามวรรคหนึ่งตายลงก่อนที่จะบรรลุนิติภาวะ
ก็ให้ลดจำนวนบุตรที่ได้รับเงินสวัสดิการเกี่ยวกับการรักษาพยาบาลลงจนกว่าจำนวนบุตรที่ได้รับเงินสวัสดิการเกี่ยวกับการรักษาพยาบาลเหลือไม่เกินสามคน
และหลังจากนั้นผู้มีสิทธิได้รับเงินสวัสดิการเกี่ยวกับการรักษาพยาบาลดังกล่าวจึงจะมีสิทธิได้รับเงินสวัสดิการเกี่ยวกับการรักษาพยาบาลเพิ่มขึ้นได้ตามข้อ
๑๐ วรรคสาม
เพื่อประโยชน์แห่งระเบียบนี้
ข้อความที่อ้างถึงบุตรคนที่หนึ่งถึงคนที่สามของผู้มีสิทธิได้รับเงินสวัสดิการเกี่ยวกับการรักษาพยาบาล
ให้หมายถึงบุตรคนที่หนึ่งถึงคนสุดท้ายของผู้มีสิทธิได้รับเงินสวัสดิการเกี่ยวกับการรักษาพยาบาลตามวรรคหนึ่ง
การนับลำดับบุตรคนที่หนึ่งถึงคนสุดท้ายในกรณีที่ไม่อาจทราบลำดับการเกิดก่อนหลังของบุตรแฝดได้โดยแน่ชัดให้นับลำดับบุตรแฝดตามหลักเกณฑ์ที่กรุงเทพมหานครถือปฏิบัติโดยอนุโลม

ข้อ ๑๒
การจ่ายเงินสวัสดิการเกี่ยวกับการรักษาพยาบาลอย่างอื่นซึ่งมิใช่เป็นการตรวจสุขภาพประจำปีให้เป็นไปตามหลักเกณฑ์และอัตราดังนี้
(๑)
ผู้ที่เข้ารับการรักษาพยาบาลจากสถานพยาบาลของทางราชการทั้งประเภทผู้ป่วยภายนอกหรือผู้ป่วยภายใน
ให้เบิกค่ารักษาพยาบาลได้เต็มจำนวนที่ได้จ่ายไปจริง เว้นแต่
(ก) ค่าอวัยวะเทียมและอุปกรณ์ในการบำบัดรักษาโรค
รวมทั้งค่าซ่อมแซมให้เบิกได้ตามที่กระทรวงการคลังกำหนด
(ข)
ค่าห้องและค่าอาหารให้เบิกได้ตามที่กระทรวงการคลังกำหนด
(๒) ผู้ที่เข้ารับการรักษาพยาบาลจากสถานพยาบาลของเอกชนประเภทผู้ป่วยภายในให้เบิกค่ารักษาพยาบาล
ดังนี้
(ก) ค่าอวัยวะเทียมและอุปกรณ์ในการบำบัดรักษาโรค
รวมทั้งค่าซ่อมแซม ค่าห้อง
และค่าอาหารให้เบิกได้เช่นเดียวกับผู้ที่เข้ารับการรักษาพยาบาลจากสถานพยาบาลของทางราชการ
(ข) ค่ารักษาพยาบาลประเภทอื่น ๆ ให้เบิกได้ครึ่งหนึ่งของจำนวนเงินที่ได้จ่ายไปจริงแต่จะต้องไม่เกินสามพันบาทสำหรับระยะเวลาภายสามสิบวันนับแต่วันที่เข้ารับการรักษาพยาบาล
ถ้าเข้ารับการรักษาพยาบาลเกินสามสิบวันให้เบิกได้ครึ่งหนึ่งของจำนวนที่ได้จ่ายไปจริง
แต่จะต้องไม่เกินวันละหนึ่งร้อยบาทและในกรณีที่เข้ารับการรักษาพยาบาลหลายครั้งโดยมีระยะห่างกันไม่เกินสิบห้าวันให้นับระยะเวลาการเข้ารับการรักษาพยาบาลทุกครั้งรวมเข้าด้วยกัน
ทั้งนี้ เว้นแต่กรณีที่มีอุบัติเหตุ
หรือมีความจำเป็นรีบด่วน
ซึ่งหากผู้ป่วยมิได้รับการรักษาพยาบาลในทันทีทันใดอาจเป็นอันตรายต่อชีวิตของผู้นั้นได้
ถ้าได้เข้ารับการรักษาพยาบาลประเภทผู้ป่วยภายในจากสถานพยาบาลของเอกชนอื่น
ซึ่งมิใช่สถานพยาบาลของเอกชนตามระเบียบนี้ให้เบิกค่ารักษาพยาบาลตาม (ก) หรือ (ข)
ได้

ข้อ ๑๓
การจ่ายเงินสวัสดิการเกี่ยวกับการตรวจสุขภาพประจำปีให้เป็นไปตามหลักเกณฑ์และอัตรา
ดังนี้
(๑)
ผู้มีสิทธิได้รับเงินสวัสดิการเกี่ยวกับการตรวจสุขภาพ
ต้องเป็นพนักงานหรือลูกจ้างชั่วคราว
(๒)
ต้องเข้ารับการตรวจสุขภาพในสถานพยาบาลของทางราชการ
(๓)
ค่าตรวจสุขภาพให้เบิกได้ตามที่กระทรวงการคลังกำหนด

ข้อ ๑๔
ในกรณีที่สถานพยาบาลตามข้อ ๑๒
ไม่มียา เลือดหรือส่วนประกอบของเลือดหรือสารทดแทน น้ำยาหรืออาหารทางเส้นเลือด
ออกซิเจน อวัยวะเทียม และอุปกรณ์ในการบำบัดรักษาโรค จำหน่าย
หรือไม่อาจให้การตรวจทางห้องทดลองหรือเอ็กซเรย์แก่ผู้เข้ารับการรักษาพยาบาลได้
เมื่อแพทย์ผู้ตรวจรักษาหรือหัวหน้าสถานพยาบาลของสถานพยาบาลแห่งนั้นลงลายมือชื่อรับรองตามแบบที่กระทรวงการคลังกำหนดแล้ว
ก็ให้ผู้เข้ารับการรักษาพยาบาลซื้อ
หรือรับการตรวจทางห้องทดลองหรือเอ็กซเรย์จากสถานที่อื่นซึ่งอยู่ในประเทศไทยแล้วนำมาเบิกได้ตามข้อ
๑๒
ข้อ ๑๕
เมื่อปรากฏว่าสถานพยาบาลของเอกชนได้มีพฤติการณ์ในทางทุจริตร่วมกับผู้มีสิทธิได้รับเงินสวัสดิการเกี่ยวกับการรักษาพยาบาล
หรือบุคคลในครอบครัวของผู้นั้นในเรื่องการเบิกจ่ายค่ารักษาพยาบาลตามพระราชกฤษฎีกานี้ให้กระทรวงการคลังมีอำนาจแจ้งชื่อสถานพยาบาลของเอกชนดังกล่าวให้กระทรวง
ทบวง กรม ทราบเพื่อมิให้เบิกจ่ายค่ารักษาพยาบาลจากสถานพยาบาลตามของเอกชนนั้นอีกต่อไป
เว้นแต่จะเป็นกรณีตามข้อยกเว้นของข้อ ๑๒ (๒)
การแจ้งชื่อสถานพยาบาลของเอกชนตามวรรคหนึ่ง
ให้มีผลเมื่อพ้นกำหนดสามสิบวันนับแต่วันที่มีการแจ้ง
การแจ้งชื่อสถานพยาบาลของเอกชนตามวรรคหนึ่ง
ไม่เป็นการตัดสิทธิของผู้มีสิทธิได้รับเงินสวัสดิการเกี่ยวกับการรักษาพยาบาลที่จะเบิกค่ารักษาพยาบาลสำหรับตนเอง
หรือบุคคลในครอบครัวในการเข้ารับการรักษาพยาบาลประเภทผู้ป่วยภายในจากสถานพยาบาลของเอกชนนั้นที่การแจ้งมีผลโดยได้รับการรักษาพยาบาลอย่างต่อเนื่องกันจนถึงวันที่การแจ้งมีผล

ข้อ ๑๖
ในท้องที่อำเภอหรือเขตใดไม่มีสถานพยาบาลของเอกชนตามระเบียบนี้ผู้มีสิทธิได้รับเงินสวัสดิการเกี่ยวกับการรักษาพยาบาลหรือบุคคลในครอบครัวของผู้นั้นที่เข้ารับการรักษาพยาบาลประเภทผู้ป่วยภายในจากสถานพยาบาลของเอกชนที่มีเตียงรับผู้ป่วยไว้ค้างคืนเกินสิบเตียงแต่ไม่เกินยี่สิบห้าเตียง
ซึ่งได้รับอนุญาตให้ตั้งหรือดำเนินการตามกฎหมายว่าด้วยสถานพยาบาลอยู่ก่อนวันที่ระเบียบนี้ใช้บังคับ
ให้เบิกค่ารักษาพยาบาลตามหลักเกณฑ์และอัตราที่กำหนดในข้อ ๑๒ (๒) ได้ ทั้งนี้
เว้นแต่
(๑)
กรณีที่ท้องที่อำเภอหรือเขตนั้นไม่มีสถานพยาบาลเช่นว่านั้นอีกผู้มีสิทธิได้รับเงินสวัสดิการเกี่ยวกับการรักษาพยาบาลหรือบุคคลในครอบครัวของผู้นั้นที่เข้ารับการรักษาพยาบาลประเภทผู้ป่วยภายในจากสถานพยาบาลของเอกชนอื่น
ซึ่งได้รับอนุญาตให้ตั้งหรือดำเนินการตามกฎหมายว่าด้วยสถานพยาบาลอยู่ก่อนวันที่ระเบียบนี้ใช้บังคับ
ให้เบิกค่ารักษาพยาบาลตามหลักเกณฑ์และอัตราที่กำหนดใน ข้อ ๑๒ (๒) ได้
(๒) กรณีที่มีอุบัติเหตุ หรือมีความจำเป็นรีบด่วน
ซึ่งหากผู้ป่วยมิได้รับการรักษาพยาบาลในทันทีทันใด
อาจเป็นอันตรายต่อชีวิตของผู้นั้นได้ ถ้าได้เข้ารับการรักษาพยาบาลประเภทผู้ป่วยภายในจากสถานพยาบาลของเอกชนอื่น
ให้เบิกค่ารักษาพยาบาลตามหลักเกณฑ์และอัตราที่กำหนดในข้อ ๑๒ (๒) ได้
ให้นำข้อ ๑๒ วรรคสอง ข้อ ๑๔ และข้อ ๑๕
มาใช้บังคับสถานพยาบาลตามวรรคหนึ่งโดยอนุโลม
ในท้องที่อำเภอหรือเขตตามวรรคหนึ่ง
เมื่อมีการจัดตั้งสถานพยาบาลของเอกชนตามระเบียบนี้แล้วไม่เป็นการตัดสิทธิของผู้มีสิทธิเบิกค่ารักษาพยาบาลตามวรรคหนึ่งที่จะเบิกค่ารักษาพยาบาลสำหรับตนเองหรือบุคคลในครอบครัวในการเข้ารับการรักษาพยาบาลประเภทผู้ป่วยภายในจากสถานพยาบาลตามวรรคหนึ่งที่มีอยู่ก่อนวันที่มีการจัดตั้งสถานพยาบาลของเอกชนตามระเบียบนี้โดยได้รับการรักษาพยาบาลต่อเนื่องกันจนถึงวันที่มีการจัดตั้งสถานพยาบาลนั้น

ข้อ ๑๗
ผู้มีสิทธิได้รับเงินสวัสดิการเกี่ยวกับการรักษาพยาบาลหรือบุคคลในครอบครัวของผู้นั้นหากได้รับเข้ารับการรักษาพยาบาลประเภทผู้ป่วยภายในของสถานพยาบาลอยู่ก่อนวันที่ระเบียบนี้ใช้บังคับและสถานพยาบาลนั้นเรียกเก็บเงินค่ารักษาพยาบาลคาบเกี่ยวถึงวันที่ระเบียบนี้ใช้บังคับให้ได้รับค่ารักษาพยาบาลตามระเบียบนี้

ข้อ ๑๘
การใช้สิทธิขอรับเงินสวัสดิการเกี่ยวกับการรักษาพยาบาลสำหรับบุตรในกรณีที่คู่สมรสเป็นผู้ปฏิบัติงานในรัฐวิสาหกิจ
หน่วยงานของทางราชการ ราชการส่วนท้องถิ่นหรือกรุงเทพมหานคร
ให้คู่สมรสฝ่ายสามีเป็นผู้ใช้สิทธิขอรับเงินสวัสดิการเกี่ยวกับการรักษาพยาบาลแต่เพียงฝ่ายเดียว
คือถ้าคู่สมรสฝ่ายสามีเป็นพนักงานหรือลูกจ้างชั่วคราวให้ใช้สิทธิขอรับเงินสวัสดิการเกี่ยวกับการรักษาพยาบาลตามระเบียบนี้
ถ้าคู่สมรสเป็นผู้ปฏิบัติงานในรัฐวิสาหกิจ หน่วยงานของทางราชการ
ราชการส่วนท้องถิ่นหรือกรุงเทพมหานคร
และมีสิทธิได้รับการช่วยเหลือจากรัฐวิสาหกิจหรือหน่วยงานนั้น
ให้ใช้สิทธิขอรับการช่วยเหลือจากทางรัฐวิสาหกิจหรือหน่วยงานดังกล่าวเว้นแต่สิทธิที่ได้รับจากรัฐวิสาหกิจ
หรือหน่วยงานนั้นต่ำกว่าสิทธิที่จะพึงได้รับตามระเบียบนี้
ให้คู่สมรสฝ่ายภรรยาที่เป็นพนักงานหรือลูกจ้างชั่วคราวใช้สิทธิขอรับเงินสวัสดิการเกี่ยวกับการรักษาพยาบาลตามระเบียบนี้ได้เพิ่มเท่าจำนวนที่ยังขาดอยู่
ในกรณีหย่าหรือแยกกันอยู่โดยมิได้หย่ากันตามกฎหมาย
และบุตรอยู่ในความปกครองหรืออุปการะเลี้ยงดูของมารดาซึ่งเป็นพนักงานหรือลูกจ้างชั่วคราว
ให้มารดาใช้สิทธิขอรับเงินสวัสดิการเกี่ยวกับการรักษาพยาบาลสำหรับบุตรที่อยู่ในอำนาจปกครองหรืออยู่ในความอุปการะเลี้ยงดูของตนนั้นได้

ข้อ ๑๙
ให้ผู้บังคับบัญชาต่อไปนี้เป็นผู้มีอำนาจรับรองการใช้สิทธิ
(๑) ให้หัวหน้าหน่วยงานเป็นผู้มีอำนาจรับรองการใช้สิทธิของพนักงานและลูกจ้างชั่วคราวในสังกัด
(๒)
ให้ผู้อำนวยการการพาณิชย์ของกรุงเทพมหานครมีอำนาจรับรองการใช้สิทธิของตนเองและของผู้ใต้บังคับบัญชาตั้งแต่หัวหน้าหน่วยงานขึ้นไป

ข้อ ๒๐
ให้ผู้อำนวยการการพาณิชย์ของกรุงเทพมหานคร
หรือผู้ได้รับมอบอำนาจเป็นผู้มีอำนาจอนุมัติการจ่ายเงินค่ารักษาพยาบาลตามระเบียบนี้

ข้อ ๒๑
การเบิกเงินสวัสดิการเกี่ยวกับการรักษาพยาบาลตามระเบียบนี้
ให้หน่วยงานเป็นผู้วางฎีกาเบิกเงินกับหน่วยการคลังส่วนกลางของการพาณิชย์ของตนซึ่งเป็นหน่วยงานเบิกเงินเดือนหรือค่าจ้างแล้วแต่กรณี
จากเงินงบกลางของการพาณิชย์แต่ละแห่ง

ข้อ ๒๒
เมื่อการพาณิชย์ของกรุงเทพมหานครได้จ่ายเงินให้แก่ผู้ใช้สิทธิแล้วให้เขียนข้อความหรือประทับตรามีข้อความว่า
จ่ายเงินแล้ว
ในหลักฐานการรับเงินทุกฉบับ

ข้อ ๒๓
ในกรณีที่พนักงานหรือลูกจ้างชั่วคราวใช้สิทธิเบิกเงินค่ารักษาพยาบาลตามระเบียบนี้
โดยทุจริตหรือกรอกข้อความในคำขอเบิกเงินตามที่กล่าวข้างต้นนี้เป็นเท็จนอกจากจะต้องรับโทษทางวินัยแล้วให้เป็นอันหมดสิทธิที่จะได้รับเงินสวัสดิการเกี่ยวกับค่ารักษาพยาบาลตลอดไปอีกด้วย

ข้อ ๒๔
พนักงานหรือลูกจ้างชั่วคราวผู้ใดมีสิทธิได้รับเงินสวัสดิการเกี่ยวกับค่ารักษาพยาบาลสำหรับบุตรเกินสามคนอยู่แล้วก่อนวันที่ระเบียบนี้ใช้บังคับ
ก็ให้มีสิทธิได้รับเงินสวัสดิการสำหรับบุตรเหล่านั้นต่อไปจนกว่าจะหมดสิทธิตามระเบียบนี้

ข้อ ๒๕
ในกรณีที่มีการปรับปรุงแก้ไขหลักเกณฑ์และอัตราการจ่ายเงินสวัสดิการตามพระราชกฤษฎีกาว่าด้วยเงินสวัสดิการเกี่ยวกับการรักษาพยาบาลภายหลังวันที่ระเบียบนี้ใช้บังคับ
ให้นำหลักเกณฑ์และอัตราการจ่ายเงินดังกล่าวมาใช้บังคับกับการจ่ายเงินตามระเบียบนี้

หมวด
๓
บทเฉพาะกาล
 

ข้อ ๒๖
การเบิกจ่ายเงินสวัสดิการเกี่ยวกับการรักษาพยาบาลที่อยู่ในระหว่างดำเนินการและยังไม่แล้วเสร็จในวันที่ระเบียบนี้ใช้บังคับให้ดำเนินการตามระเบียบเดิมต่อไปจนกว่าจะดำเนินการเสร็จ

ประกาศ
ณ วันที่ ๒๗ ธันวาคม พ.ศ. ๒๕๓๘
ร้อยเอก
กฤษฎา อรุณวงษ์ ณ อยุธยา
ผู้ว่าราชการกรุงเทพมหานคร

ระเบียบกรุงเทพมหานคร
ว่าด้วยการเบิกจ่ายเงินสวัสดิการเกี่ยวกับการรักษาพยาบาลของพนักงานและลูกจ้างของการพาณิชย์ของกรุงเทพมหานคร
(ฉบับที่ ๒ ) พ.ศ. ๒๕๔๘[๔]






วชิระ/จัดทำ
๒๐
มีนาคม ๒๕๕๐

[๑] ราชกิจจานุเบกษาเล่ม
๑๑๓/ตอนที่ ๑๑ ง/หน้า ๖๔/๖ กุมภาพันธ์ ๒๕๓๙
[๒] ข้อ
๕ บทนิยามคำว่า การพาณิชย์ของกรุงเทพมหานคร
ยกเลิกโดย ระเบียบกรุงเทพมหานคร
ว่าด้วยการเบิกจ่ายเงินสวัสดิการเกี่ยวกับการรักษาพยาบาลของพนักงานและลูกจ้างของการพาณิชย์ของกรุงเทพมหานคร
(ฉบับที่ ๒ ) พ.ศ. ๒๕๔๘
[๓] ข้อ
๕ บทนิยามคำว่า หน่วยงาน
แก้ไขเพิ่มเติมโดย ระเบียบกรุงเทพมหานคร ว่าด้วยการเบิกจ่ายเงินสวัสดิการเกี่ยวกับการรักษาพยาบาลของพนักงานและลูกจ้างของการพาณิชย์ของกรุงเทพมหานคร
(ฉบับที่ ๒ ) พ.ศ. ๒๕๔๘
[๔] ราชกิจจานุเบกษา
เล่ม ๑๒๒/ตอนพิเศษ ๑๑๓ ง/หน้า ๑๓/๑๐ ตุลาคม ๒๕๔๘